Dansevise

«Dansevise» er en dansk slagerballade som vant Eurovision Song Contest 1963 for Danmark. Sangen er komponert av Otto Francker, mens Sejr Volmer-Sørensen skrev teksten. Sangen ble fremført av Grethe Ingmann, akkompagnert av ektemannen Jørgen Ingmann på gitar. Dette var første gang en duett vant sangkonkurransen, og det var første gang et skandinavisk land gikk seirende ut i Eurovision Song Contest. «Dansevise» er også den første vinnerlåten som kom inn på VG-lista i Norge.


== Eurovision Song Contest ==
Sangen var ett av åtte bidrag som deltok i den danske Melodi Grand Prix-finalen i Tivoli i København 24. februar 1963. Faktisk var det bare så vidt sangen i det hele tatt ble klar til konkurransen. Tekstforfatter Sejr Volmer-Sørensen skrev nemlig teksten i hui og hast, bare timer før innleveringsfristen. I den danske finalen var «Dansevise» det tredje bidraget ut på scenen, og en timannsjury kåret den til en klar vinner. «Dansevise» ble dermed Danmarks bidrag til Eurovision Song Contest i London 23. mars 1963.


=== Norsk jury-rot sørget for seier ===
I London var sangen det åttende bidraget på scenen av til sammen 16 bidrag, og under avstemningen utviklet det seg til en tett kamp mellom «Dansevise» og det sveitsiske bidraget «T'en va pas». Også Norge fikk en sentral rolle, men ikke på en like positiv måte. Den norske juryen var nemlig ikke klar med poengene sine da Norge ble kalt opp under avstemningen. I kaoset leste derfor Roald Øyen opp feil poeng og måtte be programlederen om å få komme tilbake senere i avstemningen. På slutten av avstemningen ledet Sveits to poeng foran Danmark. Da de korrekte norske poengene ble lest opp, byttet imidlertid Sveits og Danmark plass, slik at Danmark vant konkurransen to poeng foran Sveits.Den norske juryen ble senere anklaget for å ha hjulpet et naboland til seier, og Sveits protesterte mot resultatet. NRK avviste imidlertid anklagene og understreket at den norske juryen hadde gitt riktige poeng. Årsaken til kaoset var at det norske telleapparatet rett og slett ikke var ferdige med å telle opp stemmene da Norge ble kalt opp. Ikke bare var stemmene feil, men en stresset Øyen leste også opp poengene på feil måte. Da Norge ble kalt opp igjen på slutten av avstemningen, var resultatene fra den norske juryen klare og korrekte. «Vi har god samvittighet med hensyn til resultatet. De 20 jurymedlemmenes stemmesedler ligger i fjernsynet til kontroll om nødvendig», bedyret NRKs Odd Grythe.


== Listeplasseringer ==
Dette var første gang Danmark vant konkurransen, og «Dansevise» tok seg inn på singellistene i flere land. Blant annet nådde den en syvendeplass på norske VG-lista, og dette var første gang en Eurovision Song Contest-vinner endte opp på den norske singellisten. «Dansevise» nådde også nummer 49 i Tyskland og nummer 12 i belgiske Vallonia. I Danmark fantes det i 1963 ikke én, nasjonal singelliste, men sangen toppet Danmarks Radios Top 20.


=== Andre versjoner ===
Sangen er også utgitt på svensk av Anne-Lie Rydé, på finsk av Laila Kinnunen og på nederlandsk av Corry Brokken. I Danmark laget Swan Lee en coverversjon av sangen i 2007, mens Outlandish samme år ga ut en egen versjon, kalt «Kom igen». Denne versjonen ble også brukt i fotballspillet FIFA 07.«Dansevise» har siden blitt en evergreen i Danmark, og en sang som huskes av de fleste voksne dansker. I 2006 ble den inkludert i Danmarks kulturkanon, som ett av 108 kulturelle verker med særlig stor betydning for dansk kultur.


== Referanser ==